**Gairebé 500 persones participen al Job Dating Pirineus-Costa Daurada per cobrir llocs de treball durant la temporada d’hivern**

**A la jornada, organitzada pel Departament d’Empresa i Treball a través del SOC en col·laboració amb l’Ajuntament de Tarragona, hi han participat empreses de l’hostaleria, la restauració i el turisme**

Gairebé 500 persones han participat al Job Dating Pirineus-Costa Daurada organitzat a Tarragona pel Departament d’Empresa i Treball a través del Servei Públic d’Ocupació de Catalunya (SOC) en col·laboració amb l’Ajuntament de Tarragona. El Job Dating és un espai en el qual empreses que necessiten cobrir diferents llocs de treball entrevisten persones candidates a ocupar-los. En aquest cas, s’adreça a persones interessades a treballar al sector de l’hostaleria i el turisme durant la temporada d’hivern al Pirineu.

A la jornada han participat 16 empreses, algunes d’elles a través del Gremi d’Hostaleria de la Val d’Aran i Sobirà Dinàmic. Es tracta d’empreses del sector de la restauració, l’hostaleria i el turisme de la Vall d’Aran, el Pallars Sobirà i l’Alta Ribagorça que han ofert uns 120 llocs de treball. Són sobretot per ocupar posicions que van des d’ajudants de cambrer fins a caps de sala, passant per ajudants de cuina, cuiners, xefs, recepcionistes, mossos d’equipatge, professionals de centres de benestar, serveis de bugaderia o manteniment, entre d’altres

A la trobada hi ha assistit el director dels Servei Públic d’Ocupació de Catalunya, Juan Jose Torres; la directora dels Serveis Territorials del Departament d’Empresa i Treball a Tarragona, Maria del Mar Giné; i la consellera de Promoció Econòmica de l’Ajuntament de Tarragona, Montse Adan.

La sessió s’ha fet avui a Tarragona per poder captar perfils vinculats a l’ocupació de temporada, especialment el personal que finalitza la temporada a la Costa Daurada, amb l’objectiu de poder oferir continuïtat als seus contractes. És al Camp de Tarragona on es concentra la gran majoria de persones que actualment finalitza contractes de temporada d’estiu en els àmbits del turisme, la restauració i l’hostaleria.

La recerca de les persones aspirants s’ha fet conjuntament des de les oficines de Treball de les demarcacions de Tarragona, Terres de l’Ebre, Girona i Lleida, Alt Pirineu i Aran. Des del SOC també s’ha contactat amb les entitats locals, les associacions més representatives i les empreses del sector d’hoteleria registrades per l’Àrea de Serveis a l’Empresa del SOC per derivar persones que compleixin els perfils requerits. Després de la sessió d’entrevistes ràpides, les empreses seguiran el procés de selecció amb els perfils que millor compleixin les seves necessitats.

***Dilluns, 21 d’octubre de 2023***